104
No kadaday so Dios a nangamaog
1 Dadayen ko o Dios so pasivogen ko do tawol ko. Imo o oyod a mato a Dios ko as Apohen ko. Oyod ka mato so onor kano ipakapamarin. 2 Sehdang o akmay onayen mo as no tohos aya am pinarin mo a akmay tolda mo. 3 No danom do tohos aya o katnekan no vahay mo. No kademdeman kano salawsaw o sakayan mo. 4 Pachirawatan mo sa o angheles as matovoy a matatarek so kaparin a akma so apoy kano salawsaw.
5 Pinatetnek mo so mahni o tana aya as magliglit ava anti ya. 6 No taaw aya am pinakakma moy mavolay a lamit do ato no tana aya as aran no katokotokonan am natenep. 7 As do chirin mo am nayadis o taaw aya do nakadngey na so mando mo dia. 8 Minoyog ya a yapo do katokotokonan a mangwan do karatayan na as kangay na do niprepara mo a yanan na. 9 Tinodin mo o pamandan no taaw aya tapian di dana mirwa matenep o tana aya.
10 Pinarin mo sa o atboran do ratay sa as kawyog no danom do ahsong sa do paytaywawan da no tokotokon. 11 Tomoroh sa ya so danom do atavo a vinyay do takey. Diaya o paboan da sia no volaw a kabayo o kawaw da. 12 Do kakayoan sa do omdivon am makakanta sa o manomanok as kapamarin da daw so otioyan da.
13 Pagtinen mo do katokotokonan o timoy a yapo do kademdeman as kapanalasal mo so bendision mo do tana aya. 14 Patovohen mo o dibobot tapian mian o kanen da no baka. Patovohen mo o mohamoha sa tapian mian o yanien no tawo a kanen na. 15 Parinyen mo o kasi no obas kano olivo a hapan so vino kano haneng a tomoroh so kayayakan. Aran no tinapay a tomoroh diamen so ayet am yapo pa dimo, O Dios.
16 Diligan sa no Dios no timoy o nimoha na sa kayo. No kayo saya a sedro do Lebanon am nimoha na sa, 17 as dawri do kakayoan saya o pamarinyan da so otioyan da no manomanok. 18 No makakarang sa a tokon am vahay da no volaw a kaddin. No kabatoan sa am vahay da no koneho.
19 Pinarin mo o vohan do tohos a tayongkad no tiempo. Pinarin mo o araw a makapanmo so kasdep na do makoyab. 20 Pinarin mo o mahep as do kasarisarian no ahep am mayvidividi sa o volaw a vinyay. 21 Mangyaw sa o leon do kachita da so kanen da a nia so yapo do Dios. 22 An maysehsehdang dana am mayvidi sa do achip da a makaycheh. 23 Mangay a maytrabaho o tawo do maraw a manda do kapaysarisari narana.
24 Apo, tayto oyod a aro o pinarin mo as ay so karakoh no kasolivan mo do nakaparin mo so atavo! Mapno o tana aya no inamaog mo sa a imo so taydira sia atavo. 25 Pinarin mo o mawvong aya a taaw a yanan da no dia vidangi a rarakoh kano dedekey a inamaog mo. 26 Maybiahe sa dia o bapor. Dia pa o payayayaman ni Leviathan a asa ka oyod a rakoh a inamaog.
27 Atavo sa o inamaog moaya am machidepende sa dimo do itoroh mo a kanen da a kararaw. 28 Itoroh mo o kanen da a iyangay da ahapen as kaoyod da makamia. 29 An kanonolayan mo sa am mamo sa ta an hapen mo o kaynawa da am mayvidi sa do tana a pinakayapoan da. 30 Do nakatovoy mo so Espirito mo am inamaog sa as imo o omyavayo so viay do ato no tana aya.
31 Kavidinay na diabdibdis no ipakapamarin no Dios a abo so pandan! Kasoyotay nia no Dios o atavo a pinarin na! 32 Omlayin o tana aya do katod na tiban dia no Dios as mayahob sa o tokotokon do katodo na sira.
33 Mintras maviay ako am makakanta ako so idaday ko so Dios. Mintras maviay ako pa am makakanta ako so idaday ko so Dios koaya. 34 Ichahoho ko an ipakamia na o kanakenakem ko sia do kanta ko takwan no kasoyosoyotan koaya am yapo sia. 35 Pabohen sa anti o atavo a makagatogatosen do ato no tana aya. Mabo sa anti o atavo a makagatogatosen.
Dadayen no tawol ko o Dios!
Dadayen o Dios!